
Linnavara tasuta kasutusse andmine 
(Narva Linna Sotsiaalabiamet)
1. ASJAOLUD JA MENETLUSE KÄIK

Narva Linnavalitsuse 15.12.2010 korralduse nr 1579-k alusel andis Narva Linna Sotsiaalabiamet, registrikood 75009148, alates 01.01.2011 Narva Linnavalitsuse Linnavara- ja Majandusameti, registrikood 75029837, bilanssi alljärgnevatel aadressidel asuvad hooned ja rajatised:
· Mihhail Maslovi tänav 3, Narva – Narva linna Sotsiaalhoolekandekeskuse sotsiaalse rehabilitatsiooni ja koduhooldusosakonnad;

· Joala tänav 22, Narva – Narva linna Sotsiaalhoolekandekeskuse vanurite ja psüühiliste tervisehäiretega inimeste päevased osakonnad;

· Mihhail Maslovi tänav 3a, Narva – Narva Laste Varjupaik.
Kuna Narva Linna Sotsiaalabiamet jätkab nimetatud hoonete kasutamist sotsiaalteenuste osutamiseks (sotsiaalhoolekande korraldamiseks), on tarvis sõlmida antud hoonete tasuta kasutamise lepingud.
Narva Linnavalitsuse Linnavara- ja Majandusamet teeb ettepaneku anda Narva Linna Sotsiaalabiametile avalikku enampakkumist korraldamata määramata ajaks tasuta kasutusse Narvas aadressidel Mihhail Maslovi tänav 3, Joala tänav 22, Mihhail Maslovi tänav 3a asuvad hooned sotsiaalhoolekande korraldamiseks.
2. ÕIGUSLIKUD ALUSED
Kohaliku omavalitsuse korralduse seaduse § 30 lõike 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.
Narva Linnavolikogu 21.06.2005 määruse nr 20/57 „Linnavara eeskiri” (edaspidi ka Eeskiri) punkti 48 kohaselt Narva linna omandis oleva vallasvara ja kinnisvara teisele isikule üürilepingu, rendilepingu või tasuta kasutamise lepingu alusel üleandmise korra sätestab Narva Linnavolikogu.
Narva Linnavolikogu 17.03.2005.a määruse nr 14/52 “Linnavara kasutusse andmise kord” (edaspidi ka Kord) punkti 5.1.3 alapunkti b kohaselt otsustuse linnavara kasutusse andmise kohta kinnisasjade kasutusse andmisel võtab vastu kohaliku omavalitsuse asutus tema bilansis oleva vara suhtes, kui linnavara antakse kasutusse määramata ajaks. Korra punkti 621 kohaselt Korra punktis 5 kinnisasja kohta sätestatut kohaldatakse hoonetele, nende osadele või rajatistele, sõltumata sellest, kas tegemist on kinnisasja olulise osa või vallasasjaga. Korra punktide 46, 46.4, 7.2.1 alusel avaliku enampakkumiseta või eelläbirääkimistega pakkumiseta võib anda kasutusse linnavara, mis antakse kasutusse linnavalitsuse struktuuriüksustele ning vastavalt Korra punktile 47 linnavara enampakkumiseta kasutusse andmise otsustus võetakse vastu tulenevalt Korra punktist 5. Seega, eelnimetatud varade enampakkumiseta kasutusse andmise otsustuse võtab vastu Narva Linnavalitsuse Linnavara- ja Majandusamet, Narva Linnavalitsusel tuleb aga vastu võtta otsustus antud varade tasuta kasutusse andmise osas, kuna Korra punktide 7.2, 7.2.1 kohaselt üksnes linnavalitsuse korraldusega võib linnavara linnavalitsuse struktuuriüksustele kasutusse anda tasuta või „Üüritasu arvestuse metoodilise juhendiga” ette nähtust madalama tasu eest tähtajaga kuni 5 aastat või määramata ajaks.
Eeskirja punkti 53 kohaselt vara annab kasutusse vara bilansiline valitseja. Korra punkti 49 kohaselt linna nimel sõlmib kasutuslepingu kohaliku omavalitsuse asutus, kelle bilanssi nimetatud linnavara kuulub. Antud juhul sõlmib Narva linna nimel tasuta kasutamise lepingu Narva Linnavalitsuse Linnavara- ja Majandusamet, kes on nimetatud varade bilansiline valdaja.

3. OTSUS

3.1. Anda Narva Linna Sotsiaalabiametile, registrikood 75009148, määramata ajaks tasuta kasutusse Narvas aadressidel Maslovi tänav 3, Joala tänav 22, Mihhail Maslovi tänav 3a asuvad hooned koos piirneva territooriumiga sotsiaalhoolekande korraldamiseks.

3.2. Narva Linnavalitsuse Linnavara- ja Majandusametil sõlmida Narva Linna Sotsiaalabiametiga punktis 3.1 nimetatud varade tasuta kasutuslepingud.
4. RAKENDUSSÄTTED

4.1. Narva Linnavalitsuse Linnavara- ja Majandusametil teha korraldus teatavaks Narva Linna Sotsiaalabiametile.
4.2. Korraldus jõustub seadusega sätestatud korras.

4.3. Korraldust võib vaidlustada Tartu Halduskohtu Jõhvi kohtumajas 30 päeva jooksul arvates korralduse teatavakstegemisest.

